Asa béfi Israelfɔsʋ Katsʋn Nkɛ amʋ gyi asɩ a,
Yesu lɛbɩá mʋ brɛ lafʋn ánɩ́ mɛ́dalɩ ɔyɩ anfɩtɔ yɔ mʋ Sɩ wa.
Ɔlɔdwɛ aha amʋʋ bʋgyi mʋ klɛ ɔsʋlʋsʋ nfɩ amʋ alɩɩ yɔfʋn mʋ owukɛ.
Mʋa mʋ akasɩpʋ amʋ befia ntʋpwɛ atɔ ogyikpa.
Alɩ brɛ amʋtɔ a,
ɔbʋnsam lawuna wie Simon Iskariot mʋ bi Yuda klʋntɔá ɔyɛlɛ Yesu ha.
Yesu yin ánɩ́ mʋ Sɩ lɔpʋ togyitɔ wa mʋ ɩbɩtɔ.
Oyin ánɩ́ Bulu wa motsu ba,
mʋ wa meyinki yɔ nɩ.
Mʋ́ sʋ ɔlɛlɛ ɩbɩ ɔlɛpɛ amʋtɔ,
ɔlɔkʋsʋ wɔɩ mʋ atadɩɛ tswɩ,
tsu ɔsan saba.
Ɔlɛtsɛɩ ntsu wa onunwetɔ,
olefi asɩ ɔdɛ mʋ akasɩpʋ amʋ ayabiasɩ fwɩ.
Ɔfwɩ ɔmayin a,
alapʋ mʋ osietɔ ɔsan amʋ tsitsi mʋ ayabiasɩ.
Brɛá ɩlɔtʋ Simon Petro a,
ɔlɛfɩtɛ Yesu ɔbɛɛ,
“Mɩ Wie,
fʋ ɔbɔ́fwɩ mɩ ayabiasɩ?”
Yesu lɛlɛ mʋ́ ɔnɔ ɔbɛɛ,
“Fʋmóonu tɔ anfɩ ndɛbwɛ anfɩ asɩ sei.
Ɔma asa fóbonu mʋ́ asɩ.”
Mʋʋ Petro lɛbla mʋ ɔbɛɛ,
“O-o!
Mméesi afʋfwɩ mɩ ayabiasɩ ɛkɛkɛɛkɛ.”
Yesu lɛbla mʋ ɔbɛɛ,
“Nɩ mmɔfwɩ fʋ ayabiasɩ a,
fʋméenya ogyikpa mɩ wa.”
Simon Petro lɛbla mʋ ɔbɛɛ,
“Mɩ Wie,
megyi mɩ ayabi nkʋlɛ.
Wuna fwɩ mɩ ɩbɩ pʋ́ mɩ nwuntɔ ɛ.”
Yesu lɛbla mʋ ɔbɛɛ,
“Ɔha ánɩ́ alabie ntsu mɛtra hian ntsubie.
Mboun mʋ ayabiasɩ fwɩ pɛ,
tsufɛ alalɩn dodo.
Mlɩ ɩwɩ lalɩn,
tamɛ megyi mlɩ fɛ́ɛ́.”
(Yesu lɛbla mʋ alɩ,
tsufɛ oyin ɔha ánɩ́ ɔbɛ́lɛ mʋ ha.
Mʋ́ sʋ ɔlɛblɩ ɔbɛɛ,
“Megyi mlɩ fɛ́ɛ́ lalɩn” nɩ.)
Brɛá ɔlɔfwɩ amʋ́ ayabiasɩ ta a,
ɔlɛlatsu mʋ atadɩɛ wa,
yinki yetsia ɔpʋnʋ amʋ asɩ.
Mʋʋ ɔlɛfɩtɛ amʋ́ ɔbɛɛ,
“Mlɩlanu ɩtɔ anfɩ nabwɛ ha mlɩ anfɩ asɩ?
Mlɩtɛtɩ mɩ ‘Osunapʋ,’
mlɩtɛtɩ mɩ ‘Owie.’
Mʋ́ ɔkpa nɩ,
tsufɛ mʋ́ ngyi nɩ.
Nɩ mɩá ngyi mlɩ osunapʋ pʋ́ mlɩ Wie,
nafwɩ mlɩ ayabiasɩ a,
mʋmʋ ilehian ánɩ́ mlɩ ɛ mlɔ́fwɩ mlɩ aba ayabiasɩ.
Nabwɛ suna mlɩ,
mɛnɩ mlɔ́bwɛ mʋ́ alɩ amʋʋ nabwɛ mʋ́ ha mlɩ amʋ.
Ɔnɔkwalɩ ndɛ mlɩ bla.
Osumpʋ ɔkʋkʋ mɔdʋn mʋ wie.
Alɩ kɛn sumbi ɔyɔpʋ mɔdʋn ɔha ánɩ́ ɔlɔwa mʋ nɩ.
Ɩnɩá mlɩlabɩ ɔnɔkwalɩ anfɩ a,
Bulu obóyula mlɩ nɩ mlegyi mʋ́sʋ.